Biskup sisački Vlado Košić nepovratno se uživio u ulogu relevantnog političkog faktora u Hrvatskoj: nije mudro predviđati kako će i kad završiti javni ekshibicionizam tog visokog službenika Katoličke crkve, ali izvjesno je da biskup svoju štetnu rabotu neće okončati svojevoljno. No Vatikan, to jest papa Franjo, koji jedini ima ovlasti nad biskupom, zasad uporno ignorira njegov vatreni i vrlo konkretni politički angažman, koji će – nastavi li se razvijati dosadašnjom dinamikom – uskoro stići do potpuno otvorenog i eksplicitnog veličanja ustaštva i Nezavisne Države Hrvatske.

Košićev posljednji Facebook-ispad tiče se policijskih aktivnosti u Kninu tokom prošlotjedne proslave Dana pobjede i domovinske zahvalnosti, kad je promptno uhapšeno nekoliko građana koji su uzvikivali ustaško „Za dom spremni“. Biskup je nasrnuo na nenarodne snage reda: „Moram vam reći, dragi prijatelji, da me rastužuje to što čitam što govore oni koji su jučer bili u Kninu. Recimo, kako je Damir Markuš, hrvatski branitelj hosovac, opisao svoje razočaranje. Je li moguće da hrvatska policija hapsi hrvatske branitelje? Kakva je sad opet ova protuhrvatska vlast koja se usuđuje to činiti u Kninu na proslavi Dana pobjede? Pozivam ministra Božinovića da podnese ostavku!!!“

Birokratska hladnoća

Ministar unutarnjih poslova Davor Božinović, inače jedan od najpovjerljivijih ljudi premijera Andreja Plenkovića, ozbiljno je shvatio biskupsku Facebook-kritiku, pa je požurio s odgovorom punim birokratske hladnoće: „U konkretnom slučaju, policija je Prekršajnom sudu u Šibeniku prekršajno prijavila sedam osoba jer su svojim ponašanjem na javnom mjestu ispunili obilježja prekršaja iz članka 5. Zakona o prekršajima protiv javnog reda i mira uzvikujući pozdrav 'Za dom spremni'. Naime, temeljem postojeće sudske prakse, ali i temeljem odluke Ustavnog suda broj: U-III-2588/2016. od 8. studenoga 2016., prihvaćeno je pravno stajalište da uzvikivanje spomenutog pozdrava ispunjava obilježja navedenog prekršaja. Iz svega ranije navedenog vidljivo je kako je policija prilikom privođenja sedmorice muškaraca u Kninu postupala po važećim zakonskim propisima Republike Hrvatske.“

Naravno da Vlado Košić dobro zna sve ono što mu je napisao ministar Božinović i naravno da njemu nije potrebna poduka iz zakonskih paragrafa. On, naime, ne piše da je kratkotrajno policijsko privođenje sedmorice ljudi u Kninu bilo protuzakonito, nego piše da je bilo protuhrvatsko, a to je neusporedivo strašniji krimen od kršenja zakona i pritom nigdje nije jasno propisano što sve ulazi u opis protuhrvatskog čina: o tome presuđuju samoproglašeni domoljubni arbitri poput biskupa Košića i njegovih istomišljenika u rasponu od bivših komunista Zdravka Tomca i Zvonimira Šeparovića, preko hrvatskih zastupnica u Europskom parlamentu Marijane Petir i Ruže Tomašić, do švercera ustašonostalgije pod krinkom borbenog antikomunizma – Zlatka Hasanbegovića i Željka Glasnovića.

Utoliko je, umjesto zakonske poduke, Košiću i tom svijetu potrebna povijesno-civilizacijska edukacija, lekcija o razlikovanju dobra i zla, a u to se aktualna vlast zacijelo neće upuštati, jer je aktualna vlast krajnje nedosljedna kad je u pitanju odnos prema proustaškim izljevima: dok se u Kninu hapsilo i prekršajno prijavljivalo, u Jasenovcu – blizu mjesta gdje je tokom Drugog svjetskog rata postojao ustaški koncentracijski logor – i dalje stoji ploča s uklesanim „Za dom spremni“, a Vlada sponzorira koncerte Marka Perkovića Thompsona, estradne pojave što godinama parazitira upravo na koketiranju sa simbolima NDH.

Tema dana

Da nije biskup Katoličke crkve, Košićevi politički proglasi – najčešće u formi kletve i pamfleta – nikom ne bi značili ništa: takvih poput njega naći ćete koliko god hoćete među anonimnim komentatorima na svakom internetskom portalu koji drži do sebe. Biskupska dužnost pretvara svaku njegovu Facebook-objavu u temu dana i istovremeno ga štiti od bilo kakvih sankcija i inkomodacije, pa Košić samo koristi priliku da bude medijska zvijezda ekstremne desnice, što je status koji mu izuzetno godi, a lokalna Crkva koristi „nekontroliranog“ Košića da pastvi pošalje poruku o svom suštinskom političkom stavu, koji se ne usuđuje iznositi u službenim dokumentima i u formalnim istupima svojih najviših predstavnika, jer su politički istupi preostalih biskupa i nadbiskupa light-varijanta Košića ili ih naprosto nema.

I godinama je tako: Crkva uvijek ima jednog ili dvojicu „nekontroliranih“ jastrebova koji iznose radikalne stavove mile ušima mnogih ovdašnjih katolika, dok ostali mudro šute. Prije Košića, tu je ulogu dugo igrao vojni biskup Juraj Jezerinac, koji je umirovljen 2015. godine.

A da Crkva, kad je riječ o Vladi Košiću, ima smisla i za cinizam, pa i za crni humor, govori ovaj podatak: od svih mnogobrojnih specijaliziranih komisija Hrvatske biskupske konferencije, biskup Košić član je samo dviju – one za odnose sa Srpskom pravoslavnom crkvom te one za ekumenizam i međuvjerski dijalog.

Stavovi izraženi u ovom tekstu su autorovi i ne odražavaju nužno uredničku politiku Al Jazeere.

Izvor: Al Jazeera